Vrae oor motor in Bergrivier | Netwerk24
Vrae oor motor in Bergrivier
'n Opel Corsa het Donderdagaand (31 Oktober) in die Bergrivier beland.Foto: Johané Scott
Wat het daartoe gelei dat 'n pikante motortjie soos 'n Opel Corsa in die nag in die middel van die Bergrivier beland het?
Die storie het tientalle weergawes wat drasties van mekaar verskil, maar het die vallei Vrydag 1 November nietemin aan die gons gehad.
Toe Paarl Post Vrydag omstreeks 08:20 by die toneel aankom, het die eienaar verbaas en verslae gelyk. Hy wou nie sy identiteit aan die koerant verklap nie, maar het gesê hy is van Riebeek-Kasteel. Hy het ook nie gesê waarom hy in die Paarl was nie.
Die man sê dit was 'n vreeslike ervaring toe hy Donderdagaand deur drie kapers by die Agrimark in Oosboschstraat voorgekeer is. Die slagoffer sê die mans het vuurwapens op hom gerig en met die skrik het hy begin petrol trap en per ongeluk met sy Corsa net links van die Oosboschstraat-brug in die Bergrivier ingejaag. Die stroom het sy voertuig, volgens hom, onderdeur die brug geneem waar dit sowat 15 m verder tot stilstand gekom het. Hy sê dit het omstreeks 21:00 gebeur.
Die man sê hy het die saak by die Paarl-polisie aangemeld, maar die woordvoerder, kapt. Louise du Plessis, sê egter geen saak is aangemeld nie en die polisie is onbewus van enige kaping in die omgewing. Sy sê daar is wel drie verdagtes by die Agrimark in hegtenis geneem, maar Du Plessis sê dit was in verband met 'n ander voorval wat in Lady Greystraat plaasgevind het.
• An Opel Corsa landed up in the Berg River on Thursday night. The owner, who is from Riebeek-Kasteel, said he was involved in an attempted high-jacking in Oosbosch Street and when he panicked he drove into the river by accident.